Komisia kultúry Miestneho zastupiteľstva mestskej časti Košice-Staré Mesto

 

Návrh Štatútu komisie kultúry Miestneho zastupiteľstva mestskej časti
Košice-Staré Mesto
––––––––––––––––––––––––––––––––––––––––––––––––––––––––––––––-

Určené:	zasadnutiu Miestneho zastupiteľstva MČ KE SM dňa 18.03.2013

Predkladateľ:	JUDr. Agnesa Tokárová, predsedníčka komisie kultúry
		Miestneho zastupiteľstva MČ KE SM

 
Spracovateľ:	JUDr. Agnesa Tokárová, predseda komisie kultúry
	Ing. Pavol Hanušin – člen komisie kultúry

Návrh na uznesenie:

Miestne zastupiteľstvo mestskej časti Košice-Staré Mesto
 
schvaľuje

Štatút komisie kultúry Miestneho zastupiteľstva mestskej časti Košice-Staré Mesto v predloženom znení. 
Dôvodová správa
k návrhu Štatútu komisie kultúry Miestneho zastupiteľstva
mestskej časti Košice-Staré Mesto
____________________________________________

	Miestne zastupiteľstvo mestskej časti Košice-Staré Mesto uznesením č. 9/2010 bod 1 písm. a) zo dňa 20.12.2010 schválilo zriadenie Komisie kultúry Miestneho zastupiteľstva mestskej časti Košice-Staré Mesto ak stály, poradný, iniciatívny a kontrolný orgán miestneho zastupiteľstva. Týmto uznesením však miestne zastupiteľstvo neurčilo komisiám náplň práce a nevymedzilo kompetencie. 
	Podľa ustanovenia § 7 ods.3 zákona 401/1990 Zb. o meste Košice v znení neskorších predpisov miestne zastupiteľstvo zriaďuje komisie a určuje im náplň práce (vymedzuje im úlohy). 
Vymedzenie kompetencii pre komisie miestneho zastupiteľstva predpokladá aj Rokovací poriadok Miestneho zastupiteľstva mestskej časti Košice-Staré Mesto , kde v čl. 3 ods. 5 sa uvádza, že komisie sa podieľajú na príprave materiálov v súlade s kompetenciami vymedzenými komisiám miestnym zastupiteľstvom. 
Predkladaný návrh Štatútu Komisie v súlade s ustanovením § 7 ods.3 zákona 401/1990 Zb. o meste Košice v znení neskorších predpisov upravuje postavenie komisie, úlohy komisie, jej zloženie, prípravu a priebeh rokovania komisie a organizačno-technické zabezpečenie činností komisie, teda určuje náplň práce pre komisiu a vymedzuje jej kompetencie. 
Návrh Štatútu  bol prerokovaný na zasadnutí Komisie kultúry dňa 07.01.2013
Na zasadnutí komisie dňa bolo prijaté uznesenie, ktorým komisia schválila návrh Štatútu Komisie kultúry odporučila predložiť návrh na rokovanie Miestnej  rady Mestskej časti Košice Staré Mesto a na rokovanie Miestnemu zastupiteľstvu Mestskej časti Košice-Staré Mesto a miestnemu zastupiteľstvu odporučila predložený návrh schváliť.   

Košice, 07.03.2013                                                           JUDr. Agnesa Tokárová
                                                                                            predseda komisie kultúry

Miestne zastupiteľstvo mestskej časti Košice-Staré Mesto

Š t a t ú t
Komisie kultúry
Miestneho zastupiteľstva mestskej časti Košice-Staré Mesto

Čl. 1
Úvodné ustanovenia
Štatút Komisie kultúry  Miestneho zastupiteľstva mestskej časti Košice–Staré Mesto upravuje postavenie komisie, úlohy komisie, zloženie komisie, prípravu a priebeh rokovania komisie a organizačno-technické zabezpečenie činností komisie.

Čl. 2
Zriadenie komisie 
 1)	Komisiu zriadilo Miestne zastupiteľstvo mestskej časti Košice–Staré Mesto (ďalej len „MiZ“) v zmysle ustanovenia § 11 ods. 4 písm. n) zákona č. 369/1990 Zb. o obecnom zriadení v znení neskorších predpisov uznesením č. 9/2010 bod. 1 písm. a) na svojom ustanovujúcom zasadnutí dňa 20.12.2010.
 2)	Komisia je stálym orgánom MiZ bez rozhodovacej a výkonnej právomoci. Je poradným, iniciatívnym a kontrolným orgánom MiZ. 
 3)	Komisia plní úlohy podľa zákona č. 369/1990 Zb. o obecnom zriadení v znení neskorších predpisov  a v rozsahu vymedzenia úloh komisií,  schválenom MiZ a tohto štatútu.

Čl. 3
Zloženie komisie
 1)	Predsedu a členov komisie volí MiZ z radov poslancov a občanov Mestskej časti Košice– Staré Mesto podľa návrhov poslancov MiZ tak, aby členmi komisie boli spravidla odborníci z radov poslancov a odborníci z radov občanov. 
 2)	Postup pri predkladaní návrhov na voľbu alebo odvolanie členov a predsedu komisií upravuje Rokovací poriadok Miestneho zastupiteľstva mestskej časti Košice – Staré Mesto. Návrh na voľbu alebo odvolanie členov komisie predkladá predseda komisie.
 3)	Funkčné obdobie všetkých členov komisie je zhodné s funkčným obdobím poslancov miestneho zastupiteľstva.
 4)	Komisia má spravidla  9 členov, z toho minimálne 5 poslancov.
 5)	Členstvo v komisii je dobrovoľné.

Čl. 4
Úlohy komisie 
Komisia  kultúry Miestneho zastupiteľstva mestskej časti Košice–Staré Mesto na úseku, pre ktorý bola zriadená plní najmä tieto úlohy:
 1)	Vypracováva iniciatívne návrhy a podnety na riešenie všetkých dôležitých otázok v oblasti rozvoja kultúry v mestskej časti a predkladám ich orgánom obce, ktoré sú povinné sa nimi zaoberať a o výsledku komisiu informovať.

 2)	Prerokováva a vyjadruje sa:
 a)	k návrhu rozpočtu mestskej časti v kapitole „Kultúra“(ďalej len rozpočtu mestskej časti) na príslušný rozpočtový rok,
 b)	k návrhu na zmeny rozpočtu mestskej časti v kapitole „Kultúra“  na príslušný rozpočtový rok,
 3)	Spoluorganizuje s referátom kultúry kultúrny život v mestskej časti na projektoch Kultúrne leto, Mikulášske dni, Vianoce, Spev bez hraníc, Slovo bez hraníc a Košice spievajú v Starom Meste a iné.
 4)	Schvaľuje program a skladbu jednotlivých projektov a výšku ich finančného krytia .
 5)	Podáva návrhy a schvaľuje na vymenovanie členov   do odborných komisii  pri realizácii jednotlivých projektov.
 6)	Podieľa sa na posudzovaní návrhov koncepcií rozvoja jednotlivých oblastí života mestskej časti z hľadiska kultúry 
 7)	Vyjadruje sa:
	a) k návrhom na zriadenie, založenie, zrušenie organizácií a zariadení mestskej časti pôsobiacich   na úseku kultúry
	b)	k činnosti kultúrnych organizácií mestskej časti,
	c)	k návrhom rozhodnutí o pomenúvaní ulíc, námestí a iných verejných priestranstiev.
 8)	Zaujíma stanoviská k návrhom pomníkov a pamätných tabúľ v mestskej časti.
 9)	Spolupracuje pri tvorbe návrhov všeobecne záväzných nariadení a ďalších materiálov, ktoré sa týkajú mestskej časti v oblasti kultúry.
 10)	Kontroluje dodržiavanie schváleného finančného krytia  jednotlivých projektov.
 11)	Upozorňuje orgány mestskej časti na nedostatky, ktoré zistí na svojom úseku  a iniciatívne prispieva k ich odstráneniu.  
 12)	Podporuje aktivity občianskych združení, činnosť úradu so zameriavaním a detí a mládež v oblasti kultúry, organizovania letných staromestských aktivít pre mládež.
 13)	V potrebnom rozsahu spolupracuje s ostatnými komisiami miestneho zastupiteľstva.
 14)	Navrhuje na ocenenie osobnosti roka z oblasti kultúry.
 15)	Úlohy komisie môže MiZ rozšíriť formou uznesenia.
	
Čl. 5
Predseda komisie
 1)	Na čele komisie je predseda. Stáva sa ním poslanec, ktorého volí a odvoláva MiZ.
 2)	Predseda komisie:
 a)	riadi a organizuje prácu komisie, zvoláva jej zasadnutia a vedie ich
 b)	zostavuje návrh plánu činnosti komisie,
c)	pripravuje program zasadnutia komisie spoločne s tajomníkom komisie,
d)	organizuje spoluprácu komisie s ostatnými komisiami MiZ,
e)	podpisuje spoločne s tajomníkom komisie zápisnicu zo zasadnutia komisie a uznesenia,
f)	navrhuje odvolanie člena komisie, ak sa trikrát po sebe bez ospravedlnenia nezúčastní zasadnutia komisie, alebo ak sa po dobu dlhšiu ako 1/2 roka nezúčastňuje na činnosti komisie,
g)	zastupuje komisiu navonok
h)	zabezpečuje iné úlohy, ktorými ho poverí MiZ a
ch)navrhuje odmeny tajomníkovi a členom komisie neposlancom v súlade s platným poriadkom odmeňovania schváleným MiZ.

Čl. 6
Podpredseda komisie
 1)	Podpredsedu komisie volia členovia komisie z radov poslancov nadpolovičnou väčšinou hlasov všetkých členov komisie na prvom zasadnutí komisie konanom po jej zriadení.

 2)	Podpredseda komisie : 
 a)	zastupuje v plnom rozsahu predsedu komisie počas doby, keď tento zo závažných dôvodov nemôže funkciu vykonávať a
 b)	zabezpečuje ďalšie úlohy, ktorými ho predseda komisie poverí.

Čl. 7
Členovia komisie
1)	Členovia komisie sú povinní zúčastňovať sa na zasadnutiach komisie, majú právo predkladať návrhy a pripomienky, obhajovať oprávnené záujmy obyvateľov mestskej časti.
2)	Členovia komisie plnia úlohy, ktorými ich v rámci svojej pôsobnosti komisia poverí. Člen komisie má právo vzdať sa členstva v komisii.
3)	Člen komisie ospravedlňuje svoju neúčasť na zasadnutí komisie vopred predsedovi komisie alebo prostredníctvom tajomníka komisie písomne alebo v elektronickej podobe alebo prostredníctvom ďalšieho člena komisie priamo na začiatku zasadnutia komisie. 
4)	Návrh uznesenia na odvolanie člena komisie z dôvodu jeho rezignácie a prípadný návrh na nového člena komisie predloží predseda komisie na najbližšom zasadnutí MiZ.

Čl. 8
Tajomník komisie 
 1)	Tajomníka komisie menuje prednosta miestneho úradu zo zamestnancov  mestskej časti  po prerokovaní s predsedom komisie. Menovací dekrét obdrží tajomník a predseda príslušnej komisie.
2)	Tajomník nie je členom komisie. V komisii má poradný hlas. Pri svojej činnosti sa riadi týmto rokovacím poriadkom.
3)	Tajomník komisie najmä:
a) podľa pokynov predsedu komisie vypracováva návrh plánu činnosti komisie a zostavuje program zasadnutia komisie,
b) zodpovedá za organizačno-technické zabezpečenie zasadnutia komisie (pozvánky, prezenčné  listiny, miestnosť, občerstvenie a pod.),
c) požaduje od vedúcich odborných útvarov miestneho úradu, organizácii zriadených mestskou časťou informácie na základe pokynov predsedu komisie, alebo vyplývajúce z uznesení komisie,
d)	zodpovedá za písomné vyhotovenie zápisníc, uznesení a stanovísk komisie a ich doručenie,
e) sleduje realizovanie komisiou prijatých uznesení, o čom informuje na zasadnutiach komisie jej členov a
f)	zakladá všetky materiály a dokumentáciu z činnosti komisie.

Čl. 9
Zvolávanie zasadnutí komisie
 1)	Komisia zasadá v termínoch určených pracovným plánom jej činnosti, ktorý je zostavený v súlade  plánom práce MiZ, prípadne podľa potreby, spravidla 1 x za mesiac. Termín zasadnutia spresní predseda komisie.
 2)	Zasadnutie komisie zvoláva jej predseda, v čase jeho neprítomnosti podpredseda komisie. Predseda je povinný zvolať zasadnutie komisie do 7 kalendárnych dní aj v prípade, ak o to požiada najmenej jedna tretina členov komisie.

Čl. 10
Príprava podkladov a termín predkladanie materiálov
 1)	Prípravu podkladov na rokovanie komisie organizuje tajomník v spolupráci s predsedom komisie.
 2)	Predkladateľ alebo spracovateľ materiálu je povinný predložiť materiál tajomníkovi najneskôr 3 kalendárne dni pred zasadnutím komisie.
 3)	Materiály sú doručované spolu s pozvánkou 3 kalendárne dni pred zasadnutím komisie. Pozvánku a materiály doručuje tajomník členom komisie - poslancom MiZ, členom komisie – odborníkom z radov občanov, ktorí o to písomne požiadajú. 
 4)	V prípade, ak požiada o zvolanie zasadnutia komisie najmenej jedna tretina jej členov, nie je potrebné dodržať termín uvedený v odseku 3 tohto článku. Materiály na rokovanie komisie sú doručené  členom priamo na  zasadnutí komisie.

Čl. 11
Doručovanie pozvánok
Tajomník komisie doručí pozvánku spolu s materiálmi starostovi obce, zástupcovi starostu, prednostovi miestneho úradu, miestnemu kontrolórovi a predkladateľom alebo spracovateľom materiálov a zároveň zabezpečí zverejnenie pozvánky.

Čl. 12
Rokovanie komisie
Komisia rokuje na základe materiálov, ktoré predkladajú : 
 a)	tajomník komisie na základe poverenia predsedu komisie,
 b)	poverení členovia komisie na základe vlastných poznatkov alebo prieskumov,
c) 	starosta, zástupca starostu, miestny kontrolór, jednotlivé útvary miestneho úradu a štatutárni zástupcovia organizácii zriadených mestskou časťou a
d)	orgány a organizácie, s ktorými bolo vypracovanie a predloženie materiálu dohodnuté.

Čl. 13
Záverečné ustanovenia
 1)	Zmeny a doplnky alebo vydanie nového Štatútu komisie schvaľuje MiZ.
 2)	Tento Štatút Komisie kultúry pri Miestnom zastupiteľstve mestskej časti Košice–Staré Mesto bol schválený uznesením Miestneho zastupiteľstva mestskej časti Košice–Staré Mesto a nadobúda účinnosť dňom 1.4.2013.

    Košice, 26.02.2013